SCBSเพิ่มเป้ากำไร
ปีนี้โกย410ล้านจากเดิมคาด300ล.ได้ดีลช้างเทนเดอร์หุ้นแม็คโครหนุน
2 พ.ค. 2556

ปีนี้โกย410ล้านจากเดิมคาด300ล.ได้ดีลช้างเทนเดอร์หุ้นแม็คโครหนุน
บล.ไทยพาณิชย์ เพิ่มเป้ากำไรสุทธิปีนี้อีก 110 ล้าน ได้ดีลเทนเดอร์ซื้อหุ้นแม็คโคร มาร์เก็ตแชร์หุ้นเพิ่ม
ม.ล.ทองมกุฏ ทองใหญ่ ประธานเจ้าหน้าที่บริหาร บริษัทหลักทรัพย์ (บล.) ไทยพาณิชย์ (SCBS) เปิดเผยว่า คณะกรรมการบริษัทได้พิจารณาปรับเพิ่มเป้าหมายกำไรสุทธิปีนี้เพิ่มขึ้นเป็น 410 ล้านบาท จากเป้าหมายเดิมที่ตั้งไว้กว่า 300 ล้านบาท เนื่องจากปริมาณการซื้อขายในช่วงไตรมาสแรกของปีนี้ สูงถึง 6.2 หมื่นล้านบาทต่อวัน
แม้ว่าเมื่อเข้าสู่ช่วงไตรมาส 2 ปริมาณการซื้อขายในตลาดหุ้นจะเริ่มลดลงเมื่อเทียบกับไตรมาสแรก แต่บริษัทเชื่อว่าจะได้รับผลดีจากการที่ธนาคารไทยพาณิชย์ (SCB) ในฐานะผู้ถือหุ้นใหญ่เข้าไปเป็นที่ปรึกษาและผู้ปล่อยกู้ดีลซื้อกิจการบริษัท สยามแม็คโคร (MAKRO) ของบริษัท ซีพี ออลล์ (CPALL) และ บล.ไทยพาณิชย์ ในฐานะบริษัทลูกจะทำหน้าที่รับทำคำเสนอซื้อ (เทนเดอร์ ออฟเฟอร์) ดังกล่าว ซึ่งจะทำให้ บล.ไทยพาณิชย์ ได้รับผลประโยชน์จากดีลดังกล่าวด้วย
“นับตั้งแต่ไตรมาส 2 การซื้อขายหุ้นเฉลี่ยต่อวันจะลดลง แต่ไม่น่าจะทำให้รายได้ของเราลด เพราะบริษัทจะได้ปัจจัยบวกจากกรณีเป็นผู้รับทำเทนเดอร์หุ้นแม็คโคร ทำให้มีรายได้จากค่าธรรมเนียมในจุดนี้เข้ามาเสริม นับเป็นข้อดีของการมีธนาคารไทยพาณิชย์เป็นผู้ถือหุ้นใหญ่” ม.ล.ทองมกุฏ กล่าว
ปัจจุบัน บล.ไทยพาณิชย์ มีส่วนแบ่งการตลาดสัดส่วน 3.01% เพิ่มขึ้นจากสิ้นปีที่ผ่านมาอยู่ที่ 2.86%
ขณะนี้ บล.หลายแห่งทยอยประกาศกำไรสุทธิงวดไตรมาสแรกออกมาพบว่าส่วนใหญ่เติบโตมากกว่า 100% เมื่อเปรียบเทียบกับช่วงเดียวกันของปีก่อน เช่น บล.เมย์แบงก์ กิมเอ็ง (ประเทศไทย) หรือ MBKET โบรกเกอร์ที่มีส่วนแบ่งตลาดสูงที่สุด มีกำไรสุทธิ 554.42 ล้านบาท เพิ่มขึ้นถึง 205.51% จากช่วงเดียวกันปีก่อนกำไรสุทธิ 181.47 ล้านบาท
นอกจากนั้น บล.โนมูระ พัฒนสิน (CNS) เปิดผลงานเฉพาะกิจการ งวดไตรมาสแรกปีนี้ กำไรสุทธิ 157.30 ล้านบาท คิดเป็นหุ้นละ 2.19 บาท เพิ่มขึ้น 118.81 ล้านบาท หรือพุ่งขึ้น 308.67% เปรียบเทียบกับกำไรสุทธิ จำนวน 38.49 ล้านบาท หรือ 0.56 บาทในช่วงเดียวกันปีก่อน
บริษัทมีรายได้รวมเพิ่มขึ้น 248.61 ล้านบาท โดยเฉพาะรายได้จากค่านายหน้าทั้งหลักทรัพย์และสัญญาซื้อขายล่วงหน้าเพิ่มขึ้น 200.82 ล้านบาท หรือ 115.73% แต่กลับมีกำไรจากเงินลงทุนลดลง 2.59 ล้านบาท หรือ 369.63% เป็นผลจากการขาดทุนจากการขายเงินลงทุนในหลักทรัพย์เพื่อการค้า